嘉禾颂
沈演之 (NanBei)
焕炳祯图，昭晰瑞典。运倾方閟，时亨始显。绨状既章，鸟文斯辩。于皇圣辟，承物纪远。明两辰丽，昌辉天衍。（一章）理妙位崇，事神业盛。渊渥德泽，虚寂道政。协化安心，调乐移性。玉衡从体，瑶光得正。巨星垂采，景云立庆。（二章）极仁所被，罔幽不攘。至和所感，靡况弗彰。鸳出丹穴，鹦起西湘。白鹿逾海，素鸟越江。结响穹阴，仪形钟阳。（三章）治人奉天，乃勤乃格。黛耒俶载，高廪已积。嘉禾重樛，甘露流液。擢秀辰畦，扬颖角泽。离穟合豪，荣区荫斥。（四章）盈箱征殷，贯桑表周。今我大宋，灵贶绸缪。帝终撝谦，绎思勿休。躬荐宗庙，温恭率由。降福以城，孝享虔羞。（五章）颁趾推功，登徽睿诏。恩覃隐显，赏延荒徼。河溓海夷，山华岳耀。憬琛琼夐，兼泽委效。日表地外，改服请教。（六章）茂对盛时，绥万屡丰。厌厌归素，秩秩大同。上藏诸用，下知所从。仰式王度，俯歌《南风》。鸿名称首，永保无穷。（七章）